En chauffør med foder til minkfarmen slog alarm til politiet klokken tre i nat, da han så mink løbe rundt over alt, fortæller vagtchef Poul Badsberg fra Nordjyllands Politi. Det oplyser P4 Nordjylland. - Der har været lavet noget hærværk på en større minkfarm med cirka 8.500 mink, hvor alle burene er blevet åbnet. Cirka halvdelen af minkene - omkring 4.000 - er sluppet ud i naturen, fordi der har været lavet hæværk på hegnet omkring farmen, så dyrene kunne slippe ud, siger vagtchefen til P4 Nordjylland. Ifølge vagtchefen er det endnu uvist om lokale hærværksmænd eller dyreaktivister står bag. Minkfarmeren og naboer er i færd med at indfange minkene, men mange er blevet kørt ned, så politiet advarerer trafikanter på Tuenvej, som går fra Bindslev til Frederikshavn. Opfordringen lyder på at de skal køre forsigtigt, og politiet er også i fuld gang med at sætte advarselsskilte op.

Opsummering:
8.600 mink blev i nat sluppet ud fra en minkfarm på Tuenvej ved Kvissel - lidt nord for Frederikshavn.